Diari Oficial de la Generalitat Valenciana


Sumari del DOGV 4564, del 12-08-2003 (2003/9407)

ORDE de 30 de juny de 2003, de la Conselleria de Cultura, Educació i Esport, per la qual es regulen els procediments i terminis per a la realització dels projectes finals de carrera per als alumnes dels estudis superiors de Ceràmica.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/06/30/(2)/dof/vci/html**

### Dades del document

Número de DOGV
:   4564

Data del DOGV
:   12-08-2003

Secció del DOGV
:   I. DISPOSICIONS GENERALS

Número del document
:   2003/9407


Data del document
:   30-06-2003

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * legislació
    * legislació escolar
    * avaluació de coneixements
    * educació artística
    * ceràmica

ORDE de 30 de juny de 2003, de la Conselleria de Cultura, Educació i Esport, per la qual es regulen els procediments i terminis per a la realització dels projectes finals de carrera per als alumnes dels estudis superiors de Ceràmica. [2003/F9407]
  
La Conselleria de Cultura, Educació i Esport ha regulat en el marc de les seues competències els aspectes fonamentals de l'activitat i desenrotllament curricular dels centres docents que han anat dictant-se per als distints cursos acadèmics.
  
El Reial Decret 2.398/1998, de 6 de novembre (BOE de 2 de desembre), pel qual s'establixen els estudis superiors de Ceràmica, pertanyents a les ensenyances d'Arts Plàstiques, el títol corresponent, la prova d'accés i els aspectes bàsics del currículum, i el Decret 100/2000, de 27 de juny (DOGV de 6 de juliol), pel qual s'establix el currículum de les ensenyances superiors de Ceràmica i es regula l'accés a dites ensenyances. l'administració regularà els procediments i terminis per a la realització dels projectes finals de carrera per a l'alumnat d'estudis superiors de Ceràmica.
  
És procedent, en conseqüència, regular les normes que faciliten la seua organització i funcionament i el seu ajust a la normativa legal aplicable, a partir del curs 2003/2004 a l'Escola Superior de Ceràmica.
  
Per tot això, fent ús de les atribucions que em conferix l'article 35 de la Llei de la Generalitat Valenciana 5/1983, de desembre, de Govern Valencià.
  
ORDENE
  
Primer. Definició
  
El projecte final de carrera consistirà en la concepció i correcte desenrotllament d'un projecte amb disseny original de l'alumne, per a l'àmbit de la producció industrial o artística ceràmica.
  
Segon. Objectius
  
El projecte final de carrera representa l'última disciplina docent de formació de l'alumne, una vegada aprovades totes les assignatures que integren el currículum de les corresponents especialitats.
  
Té com a objectiu l'avaluació del grau de formació integral de professionals que desenrotllen capacitats artístiques, tecnològiques, pedagògiques i d'investigació, aplicades a la innovació industrial i artística de les produccions ceràmiques i de les àrees de Disseny.
  
Tercer. Programes de projectes a desenrotllar
  
Podran desenrotllar-se els diferents programes:
  
a) Realització de treballs en empreses. Este tipus de projectes podran realitzar-se quan el centre haja establit un conveni marc amb les empreses o hagen realitzat un conveni de col·laboració.
  
b) Realització de treballs amb institucions i amb entitats col·laboradores. S'efectuaran convenis de col·laboració amb empreses públiques o privades per a realitzar projectes d'investigació.
  
c) Desenrotllament gràfic, documental i maquetes i/o prototips d'un projecte bàsic.
  
Estudis sobre la ceràmica històrica, estudis sobre nous estils ceràmics. Monogràfics sobre qualsevol tema vinculat a la professió de l'àmbit de la ceràmica.
  
d) Intercanvis internacionals per mitjà de contractes dins dels programes establits (Sòcrates, etc.).
  
Quart. Normativa de funcionament
  
1. D'acord amb el Reial Decret 2.398/1998, de 6 de novembre, i el Decret 100/2000, de 27 de juny, l'alumne podrà matricular-se del projecte final de carrera quan haja superat la totalitat de les assignatures que integren el corresponent currículum.
  
2. El projecte final de carrera tindrà caràcter individual.
  
3. El projecte final de carrera es realitza en règim de tutoria amb la duració màxima de quatre mesos.
  
Si un alumne desitja canviar el tema o modificar aspectes del seu projecte final de carrera aprovat, haurà de presentar justificació raonada de la decisió adoptada i l'alternativa proposada al president del tribunal de projectes final de carrera abans del mes de desembre. En este cas la realització quedarà supeditada a l'autorització del tribunal.
  
4. Es podrà fer renúncia de matrícula abans de finalitzar el mes de febrer.
  
5. El procés de realització del projecte final de carrera es desenrotllarà en el primer quadrimestre. Excepcionalment, per causes justificades, el tribunal previ informe del tutor o, si és procedent, ponent del projecte final de carrera, i per causes documentalment justificades, podrà acordar l'ampliació d'este termini, sense que en cap cas l'exposició i defensa final puga realitzar-se més tard de l'últim quadrimestre del curs acadèmic en què es realitze el projecte final de carrera.
  
Quint. Normativa de funcionament del centre
  
Per a la realització del projecte final de carrera en el centre educatiu, l'alumnat que ho desitge sol·licitarà al centre i este possibilitarà la utilització de les aules que determine ajustant-se a l'horari i als requisits que el centre tinga establits en la seua PGA.
  
L'autorització per a la utilització de les aules tindrà efectes durant el període establit per a l'execució del projecte final de carrera i per un màxim de dos terços del total de crèdits en cada cas. L'horari no interferirà el normal desenrotllament de l'activitat regular docent. Este horari serà cobert, preferentment, pel professorat que tinga adjudicada la docència corresponent a les diferents matèries i en tot cas designat per la direcció del centre. Per a la comptabilització en els horaris personals s'establirà l'equivalent a tres hores lectives setmanals, independentment que puguen agrupar-se en períodes de treball en què es faça necessari.
  
Igualment, es possibilitarà l'accés d'estos alumnes a altres dependències del centre, sempre que no s'interferisca l'activitat regular docent.
  
Sext. Terminis
  
1. La presentació dels avantprojectes per a la seua aprovació es realitzarà en el mes de setembre.
  
2. El període de matrícula comprendrà de l'1 al 31 d'octubre.
  
3. El període de presentació dels projectes finals de carrera es realitzarà entre l'1 i el 30 de març.
  
4. El període d'exposició i defensa es realitzarà de l'1 de març al 30 d'abril.
  
Sèptim. Procediment d'autorització
  
1. La Comissió de Coordinació Pedagògica serà l'encarregada d'informar els alumnes sobre els diferents programes per als projectes que poden realitzar. Rebran i controlaran els avantprojectes que en el seu moment presenten els alumnes i seran els encarregats d'acceptar-los o denegar-los previ informe dels dits avantprojectes.
  
2. Els alumnes presentaran un avantprojecte a la Comissió de Coordinació Pedagògica on s'indicarà el contingut del projecte que es pretén realitzar, i que en tot cas inclourà la documentació necessària per a la seua valoració, podent proposar un tutor. En el cas que no es propose tutor la Comissió de Coordinació el designarà segons el tipus de projecte.
  
3. Tots els projectes hauran de ser ratificats per la Comissió de Coordinació Pedagògica. Si la comissió no acceptara l'avantprojecte, l'alumne haurà d'introduir les modificacions oportunes o presentar un nou projecte en el termini fixat per la Comissió de Coordinació Pedagògica. La valoració dels avantprojectes es farà constar en una acta en termes d'«acceptat» o «no acceptat». Una vegada presentada la documentació, la Comissió de Coordinació Pedagògica informarà sobre l'acord o conveni que se'n pot derivar.
  
Huité. Tutoria dels projectes final de carrera
  
1. Podran ser tutors dels projectes finals de carrera tots els professors que estiguen impartint docència en els estudis superiors de Disseny i de Ceràmica, o professionals de reconegut prestigi, en este últim cas l'extern haurà de ser avalat per un professor del centre.
  
Els projectes finals de carrera per mitjà de la modalitat d'acord o conveni podran tindre, a més del tutor de l'escola, un instructor de l'empresa i/o organisme.
  
2. La tutoria de projecte final de carrera implica seguiment, assessorament i supervisió del seu desenrotllament del mateix fins al moment de l'exposició i defensa.
  
3. Els tutors tindran una reducció horària d'una hora lectiva en el còmput general de l'horari, i hauran de tindre un mínim de sis alumnes tutorats. Durant el primer quadrimestre s'acumularà la càrrega horària de quatre hores setmanals per a la tutorització compensant-se en el restant quadrimestre.
  
Nové. Tribunal de qualificació dels projectes finals de carrera
  
Per a cada especialitat es nomenarà un tribunal que estarà constituït per:
  
a) Un president: director del centre o persona en qui delegue.
  
b) Un secretari: farà les funcions de secretari el més jove dels vocals, alçant acta de les sessions.
  
c) Un mínim de tres vocals designats pel director, els quals hauran d'estar impartint docència en l'especialitat.
  
El tutor podrà participar en les deliberacions del tribunal, amb veu però sense vot.
  
El tribunal es constituirà per a grups de treball semblants, que hauran de ser com a mínim de cinc projectes.
  
Deu. Exposició i defensa
  
L'exposició i defensa dels projectes es realitzaran en les dates establides en l'apartat sext.
  
El tribunal donarà a conéixer, a través d'una llista, l'orde d'actuació de cada alumne en l'exposició i defensa del seu projecte.
  
L'alumne disposarà d'un temps màxim de 45 minuts, per a exposar el seu treball, i es podrà recolzar en tot tipus de mitjans audiovisuals. El centre posarà a disposició dels alumnes els mitjans que dispose per a l'exposició i defensa dels projectes.
  
Acabada l'exposició de l'alumne, el tribunal podrà formular les preguntes que crega pertinents sobre qualsevol punt del projecte desenrotllat.
  
Realitzades les exposicions, el tribunal deliberarà, avaluarà i alçarà acta dels projectes exposats.
  
Onze. Avaluació
  
El tribunal haurà d'avaluar els següents aspectes del projecte final de carrera:
  
a) Informació i comunicació.
  
1r Estudi tecnicoartístic.
  
2n Memòria/testimoni gràfic
  
b) Realització pràctica.
  
El resultat de l'avaluació dels diferents apartats s'expressarà en qualificacions, utilitzant l'escala numèrica de l'1 al 10.
  
L'avaluació positiva del projecte requerirà una qualificació igual o superior a cinc en cada un dels apartats.
  
La qualificació final del projecte resultarà de la mitjana aritmètica dels distints apartats, amb un sol decimal.
  
Si l'alumne no obté qualificació positiva en el projecte final de carrera, podrà completar, modificar o substituir el projecte inicial.
  
Dotze. Depòsit
  
1. L'obra plàstica, model o maqueta presentats per a la defensa del projecte romandrà en depòsit durant dos anys en l'escola on s'ha realitzat el projecte final.
  
2. L'obra depositada podrà ser exposada prèvia autorització de l'autor.
  
3. l'escola es farà responsable de la seua guarda i custòdia durant el període de depòsit. Una vegada finalitzat el dit període el centre comunicarà per escrit a l'alumne el venciment del termini perquè l'obra puga ser retirada en els 90 dies següents a la comunicació. Si no fóra retirada en el dit termini l'obra passarà a ser propietat de l'escola.
  
4. L'alumne en qualsevol moment des de la realització de l'obra fins a l'arreplegada posterior podrà donar-la al centre deixant-ne constància per escrit.
  
Tretze. Drets de l'obra
  
Els drets sobre la propietat intel·lectual de l'obra literària, artística o científica corresponen a l'autor. L'autor tindrà plena disposició i el dret exclusiu a l'explotació de l'obra, sense més limitacions que les establides en la Llei de Propietat Intel·lectual.
  
DISPOSICIONS FINALS
  
Primera
  
Es faculta el director general d'Ensenyament per a dictar les resolucions necessàries per al desenrotllament i execució de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 de juny de 2003
  
El conseller de Cultura, Educació i Esport,
  
ESTEBAN GONZÁLEZ PONS
  
Annex
  
Instruccions per a la presentació dels projectes finals de carrera
  
Els treballs han de presentar-se mecanografiats a doble espai, en tamany DINA4.
  
En la portada haurà de figurar la següent llegenda:
  
Escola Superior de Ceràmica del centre on s'ha autoritzat el projecte.
  
Logotip de Conselleria de Cultura, Educació i Esport.
  
Títol del treball
  
Projecte fi de carrera
  
Alumne:
  
Tutor:
  
Data:
  
El llom portarà el títol del projecte i el nom de l'autor.
  
· El primer full estarà en blanc.
  
· En el segon full del projecte es repetirà la portada i a més s'afegirà el nom de l'empresa (conveni).
  
· Aportarà un índex exhaustiu i descriptiu del projecte.
  
· Els plans estaran realitzats en tamanys DIN-A4, DIN-A3, DIN-A2. Els plans o material que supere DINA-4 seran plegats fins a reduir-los al format de manera que no sobreïsquen de l'enquadernació.
  
· El treball inclourà una memòria bibliogràfica i fonts informatives utilitzades en la seua redacció.
  
· A continuació, en annexos degudament numerats, s'inclouran els plans, detalls gràfics, fotografies, diapositives, acetats, etc. que hagen sigut de suport en el desenrotllament del projecte, també s'inclouran els fulls d'assistència durant el període que dure el conveni; fulls degudament firmats i segellats per l'empresa.


Còpia Permalink ELI